AARHUS: Det kommunale projekt Værestedet i bunden af Jægergårdsgade plejer at tage imod alle, uanset promille og påklædning.

Det er her, at folk fra samfundets absolutte bund kan få et måltid mad, en snak og måske et godt råd til at komme videre i livet.

Men de senere år har værestedet i stigende grad måttet afvise folk. Det sker, når helt unge på ned til 18 år dukker op.

- Så tager vi lige fat i dem og forklarer dem, at det her nok ikke lige er stedet for dem, siger Værestedets leder, Ove Abildgaard.

Han vil ikke have stamgæster i så ung en alder. Af frygt for, at Værestedet skal blive en sovepude for dem.

- De skal hjælpes et andet sted hen, og det forsøger vi så at gøre, siger han.

Ove Abildgaard vurderer, at op mod 30 unge under 30 år i øjeblikket bruger Værestedet, og så mange plejer der ikke at være.

- Vi ser flere og flere unge hjemløse, siger han.